CELEX: 62011TN0621
Language: sk
Date: 2011-12-05 00:00:00
Title: Vec T-621/11: Žaloba podaná 5. decembra 2011 — SinnLeffers/Komisia

11.2.2012   
            
            
               SK
            
            
               Úradný vestník Európskej únie
            
            
               C 39/19
            
         Žaloba podaná 5. decembra 2011 — SinnLeffers/Komisia
   (Vec T-621/11)
   2012/C 39/36
   Jazyk konania: nemčina
   
      Účastníci konania
   
   
      Žalobkyňa: SinnLeffers GmbH (Hagen, Nemecko) (v zastúpení: C. Rupp a H. Wunderlich, Rechtsanwälte)
   
      Žalovaná: Európska komisia
   
      Návrhy
   
   Žalobkyňa navrhuje:
   
               —
            
            
               zrušiť rozhodnutie Európskej komisie K(2011) 275 v konečnom znení z 26. januára 2011 v konaní o štátnej pomoci Nemecka C 7/2010 (ex CP 250/2009 a NN 5/2010) „Zákon o dani z príjmu právnických osôb (KStG), schéma o prevode daňových strát (Sanierungsklausel)“,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod: porušenie článku 107 ods. 1 ZFEÚ, pretože opatrenie nie je selektívne
               
                           —
                        
                        
                           Nezohľadnenie relevantného referenčného systému: žalobkyňa v tejto súvislosti tvrdí, že Komisia vychádza pri posúdení selektívnosti schémy o prevode daňových strát podľa § 8c ods. 1 nemeckého zákona o dani z príjmu právnických osôb (KStG) z nesprávneho referenčného systému. Podľa názoru žalobkyne z použitia zásady zdanenia čistého zisku ako relevantného referenčného systému naopak vyplýva, že schéma o prevode daňových strát nepredstavuje výnimku z referenčného systému, ale naopak tento referenčný systém obnovuje.
                        
                     
                           —
                        
                        
                           Nezohľadnenie neexistencie selektívnosti, ak ide o všeobecné ustanovenia: v tejto súvislosti žalobkyňa uvádza, že selektívnosť schémy o prevode daňových strát podľa § 8c ods. 1a KStG treba zamietnuť aj s ohľadom na všeobecnú platnosť právnej úpravy.
                        
                     
                           —
                        
                        
                           Nezohľadnenie odôvodnenia na základe povahy a vnútornej štruktúry nemeckého daňového systému zdanenia právnických osôb: žalobkyňa v tejto súvislosti uvádza, že schéma o prevode daňových strát podľa § 8c ods. 1a KStG je s ohľadom na relevantný referenčný systém zásady zdanenia čistého zisku ako vyjadrenia zásady zdanenia podľa daňovej spôsobilosti v každom prípade odôvodnená povahou a vnútornou štruktúrou nemeckého daňového systému zdanenia právnických osôb.
                        
                     
         
               2.
            
            
               Druhý žalobný dôvod: porušenie právnej normy vyššej právnej sily — porušenie zásady ochrany legitímnej dôvery
               Žalobkyňa v tejto súvislosti okrem iného tvrdí, že Komisia pred začatím formálneho zisťovania vo veci schémy o prevode daňových strát podľa § 8c ods. 1a KStG nikdy proti schéme o prevode daňových strát podľa § 8c ods. 1a KStG v pôvodnom znení, ako ani proti iným právnym úpravám iných členských štátov nevzniesla námietku štátnej pomoci. Na základe tohto postupu Komisie v minulosti nemala žalobkyňa pri najvyššej možnej miere starostlivosti opatrného a obozretného účastníka hospodárskej súťaže možnosť predvídať napadnuté rozhodnutie. Žalobkyňa sa preto oprávnene spoliehala na nespochybniteľnosť novej schémy o prevode daňových strát podľa § 8c ods. 1a KStG.